Jasmin: Gemeenskap sê hul sal voortgaan om saak by te woonGemeenskapslede kom voor die Brakpan-landdroshof bymekaar. Foto: SAPA Die gemeenskap van Brakpan aan die Oos-Rand sê hulle sal voortgaan om die saak van ‘n 23-jarige man wat daarvan beskuldig word dat hy die vierjarige Jasmin Pretorius verkrag en vermoor het, by te woon. Die verdagte het vandag vlugtig in die Brakpan-landdroshof verskyn. Hy het dieselfde swart en grys strepieshemp aangehad as tydens sy hofverskyning verlede week. Pieter van Niekerk, die prokureur wat vir die verdagte aangestel is nadat hy om regshulp aansoek gedoen het, sê sy kliënt sal nie om borg aansoek doen nie. Die saak is tot 13 Maart uitgestel vir verdere ondersoek. Talle gemeenskapslede, geklee in pienk T-hemde, het te midde van ŉ streng polisieteenwoordigheid buite die hof bymekaargekom. Cindy Janse van Vuuren sê sy het sover al die hofverskynings bygewoon. “Ek het self ŉ kind, so hierdie is moeilik,” het sy gesê terwyl sy met haar tweejarige seuntjie in haar arms gestaan het. Mense buite die hof is ongelukkig oor die saak uitgestel is. “Volgens my is dit sleg dat die saak vir so lank uitgestel word maar ons sal seker maak dat ons in Maart weer hier is,” het Koos van Vuuren gesê. Rassie Goosen, ŉ inwoner van Brakpan, sê die gemeenskap is geruk deur die misdaad. “Dit is die eerste keer wat ek so grusame moord soos die sien sedert ek in Brakpan is.” Kort na die verdagte se verskyning het ŉ polisie-Njala buite die hof teen ŉ ander voertuig gebots. Talle gemeenskapslede het om die pantsertuig saamgedrom aangesien hulle vermoed het dat die verdagte daarin vervoer word. Die Njala is glo egter net as ŉ “lokvoertuig” gebruik. Die Njala, wat vermoedelik die voertuig gevolg het waarin die verdagte was, het kort hierna teen ŉ ander voertuig gebots. Die bestuurder van die motor het sy arm lig beseer. “Dit is wat hulle kry deur te probeer om die krimineel van ons af weg te steek,” het een vrou gesê. “Ja hulle is skelm nou moet hulle betaal,” het ŉ ander een gesê. Jasmin se liggaam is op 28 Desember onder haar bed in haar pa se woonstel in Brakpan opgespoor nadat sy vroeër as vermis aangemeld is. Die motor wat deur die Njala getref is. Foto: SAPA Lees ook: Jasmin-moord: Polisievoertuig bots buite hof Jasmin-moord: Groot polisieteenwoordigheid by hof Jasmin-moord: Oom weer in hof Jasmin vandag veras Jasmin-moord: Saak uitgestel Jasmin-moord: Oom in hof Video: Jasmin se ma te bang om gedenkdiens by te woon Jasmin: Groep stap uit oor politiek Jasmin Pretorius: Verdagte na plek van veiligheid geskuif Video: Gemeenskap woedend oor Jasmin Pretorius Beskuldigde in hof oor Jasmin se moord Man in hof vir Jasmin Pretorius se moord Jasmin Pretorius: Inwoners betuig meegevoel Vermiste vierjarige dood gevind